Wenn die amerikanischi Revolution no wiit ewäg gsi isch, het en die französischi meh berüehrt. Er isch vo de Menscherächt begeisteret gsi und het geg d Zensur gredet, wo d Bärner Burger dr Basler Root bittet hai, ass er de Ziitige söll verbiete positiv über revolutionäri Gedanke wie d Abschaffig vom Zähte oder dr chostelos Zuegang zum Gricht z schriibe. Er het au gwüsst, wie s Ancien Regime au in dr Eidgenosseschaft uf wagglige Bei stoht, dr Bonstette us Bärn het welle ihn as Füehrerfigur usestelle, wil z Bärn zum Bispil die regimäntsfähige Burger am usstärbe siige-1680 haig s no 500 Patrizierfamilie ge und hundert Johr spöter nume no 230 und au vo dene haige vili keini Chinder. Im Oktober 1789 het dr Ochs e Chrieg zwüsche Frankriich und de reaktionäre europäische Staate vorusgseh. Er het zwar dänggt, ass Frankriich wurd gwünne, het aber sicherheitshalber siini Gschäft z Frankriich afo liquidiere.[4]